**PROLJETNA BAJKA**

 „Nekada davno, u vrijeme raznih čuda i čudesa, stvoreno je Proljeće. Prirodi je dosadila hladnoća, sivilo i tišina. Odluči Proljeću darovati posebnu moć stvaranja i rađanja topline, šarenila, ugodnih mirisa i zvukova. Tako je Proljeće započelo svoju bajku.“

 Nedaleko od staroga kraljevog dvorca, nalazila se jedna duboka, mračna šuma. Izgledala je kao i sve druge šume u kraljevstvu, ali to nije bilo baš tako – ta je šuma bila čarobna... Kad bi došlo proljeće, u šumi je sve zasjalo od ljepote. Dani su postali sunčani, ptičice su zapjevale, a cvijeće i drveće je raslo i šumu činilo ljepšom. Sve do jednog trenutka!...

Taj je dan u šumi bio kao i svaki drugi, sve dok s neba nije udario jedan veliki strašni grom! Stanovnici šume su se začudili i preplašili. S neba je sišla bijela čarobnica i njene tri pomoćnice vještice. Ta čarobnica se zvala Snježana, a njezine pomoćnice bile su Gordana, Zlurada i Gea. Čarobnica je zločesto zapovjedila vješticama da nad šumom bacaju pahulje, viju vjetar i šire maglu svakim kutkom šume. Stanovnici šume su se jako preplašili, životinje su se skrile, a biljke nestale. U šumi je zavladala tišina... Čarobnica Snježana i vještice su se glasno smijale i uživale u hladnoj zimi. Odjednom, iz šume su počele dolaziti šumske vile, a vodila ih je vila Sunčica, predivna vila plavih očiju i zlatne kose. Vile su dolazile jer su htjele zaštiti svoj dom i biljke i životinje u šumi.

U tom trenu Snježana se strašno naljutila zamahnula čarobnim štapićem i zaledila Sunčicu. Strašnim je glasom zapovjedila da zima u šumi cijelo jedno stoljeće vlada, a samo poljubac prave ljubavi moći će spasiti Sunčicu, vile i šumu od takve strašne sudbine. Tada su se čarobnica i njezine vještice glasno nasmijale i nestale u sivoj magli. Tužne su vile podigle Sunčicu, napustile hladnu šumu i otišle u svoj dom.

 Prošlo je puno godina, a u šumi je i dalje vladala hladnoća i zima. Nitko još nije uspio spasiti šumu. Jednog zimskog jutra u šumu je došao princ Martin na svom bijelom konju koji se zvao Emil. Princ i njegov konj lutali su šumom sve dok ih nisu ugledale tri šumske vile: Ružica, Tratinčica i Šafranka. Vile su doletjele do princa, predstavile su mu se i započele razgovor. Dok su razgovarali, vile su princu ispričale događaj s čarobnicom i vješticama te mu rekle za kletvu kojom je začarana njihove draga Sunčica i šuma. Molile su ga i molile da im pomogne, a kad je princ pristao poklonile su mu čarobno ogledalo i zajedno su krenuli u dvorac čarobnice Snježane. Kada su vile, princ i konj stigli ispred ledenog dvorca, vile su princu zaželjele sreću i rekle mu da sada mora nastaviti sam. Princ je ušao u veliki dvorac i vidio bijelu čarobnicu Snježanu na staklenom prijestolju. Nekoliko se minuta divio njezinoj ljepoti, a onda ju je pozdravio. Čarobnica Snježana je ustala i pogledala princa Martina pogledom hladnim poput zime. Princ Matin se predstavio i poklonio te razgovarao s čarobnicom o ljepoti šume zimi. Snježana se čudila kako netko tako lijepo govori o hladnoj i smrznutoj šumi. Malo po malo princ se udaljavao od čarobnice i prilazio velikom prozoru. Rastvorio je zastore i otvorio veliki prozor. Čarobnica se tome začudila. U tom trenu, princ je izvadio čarobno ogledalo, a sunce je na nebu zasjalo. Sunčeve zrake su se odbijale od ogledala prema čarobnici Snježani. Čarobnica se počela otapati i vrištati od boli. U tom trenu su došle tri vještice i htjele su pomoći čarobnici Snježani, ali nisu uspjele jer je bilo prekasno. Princ je otrčao prema svom bijelom konju Emilu i otišao u šumu zajedno s vilama. Vještice su ga pratile sve do šume. Princ Martin je uvis podigao svoj mač i baš u trenutku kada je htio ubiti vještice, sunce je zasjalo i svojim blagim zrakama dokrajčilo vještice. Princ je začuđeno promatrao što se događa. Vještice su nestajale svakom zrakom dok se nisu pretvorile u prah... Princ je ponosno otišao prema domu vila gdje je vidio predivnu, ali zaleđenu vilu Sunčicu. U svom srcu osjetio je toplinu. Bila je to prava ljubav. Prišao joj je i nježno ju poljubio.

 Sunce je opet zasjalo na nebu. Snijeg, se počeo otapati, a vjetar i magla zauvijek su nestali. Životinje su se veselo opet vratile natrag u šumu, a biljke su ponovno rasle, listale i cvjetale. Vila Sunčica je otvorila oči i zahvalno poljubila princa Martina. Svi su bili sretni. Princ Martin i predivna vila Sunčica su se vjenčali. Sve šumske životinje i vile bile su na tom vjenčanju! Martin je postao novi kralj, a Sunčica nova kraljica šume.

Šuma je opet bila kao i nekada prije, a godišnja doba su se ponovno izmjenjivala. Svako godišnje doba u šumi donosilo je svoje čarolije i ljepote te je tako svim biljkama, životinjama, vilama i drugim stvorenjima u njoj davalo da uživaju u njoj... Svaki je dan u šumi bio zanimljiviji i veseliji te su svi njezini stanovnici uživali u njoj tako sretno do kraja života.

|  |  |
| --- | --- |
| Ime i prezime učenika | Anamarija Cvrtak |
| Razred | 3.c  |
| Kategorija | Literarni natječaj, 3 i 4 razred |
| Mentor | Natalija Damjanović, mag.prim.educ |
| mail | natalija.damjanovic@skole.hr |
| škola | Osnovna škola Luka, Sesvete |
| mail | ured@os-luka-sesvete.skole.hr |
| Tel.  | 01 2001 392 |